《姑苏蒋公北池诗》
宋代·张方平

浙江汤汤，南国之纪。句章之乡，居巢之里。天子命公，二邦更治。

越人之嗟，吴人之喜。公之为政，简而易从。不严而威，敏以有功。

孽不及牙，奸折其绪。孰施斧斤，不见铓露。老稚晏起，壮服于亩。

椸有浣衣，廥有多稌。公之退公，乐是北池。飞阁渠渠，虚廊迟迟。

鱼跳于藻，渚有凫鹥。钓亭桧岛，其水涟漪。公之退公，以豫以游。

邦人喜公，尚无疾忧。邦人祝公，百禄是遒。匪公其私，王家之休。

我思建官，公理众政。与民最亲，惟时守令。其有不臧，根心之螟。

小犹虮虱，肤皮是营。于铄有宋，一统万方。千里所付，几人曰良。

凡领王民，守土之吏。有理如吴，帝道则粹。我歌北池，爰颂公德。

以告后人，勿污勿塞。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。